Suomalaisille tulvii pornolla kiristäviä sähköpostiviestejä rajuun tahtiin.

Yllä olevalla videolla kerrotaan pornokiristysepidemiasta sen muututtua suomenkieliseksi viime syksynä.

Sinut on tavattu pornoa katselemasta ja nyt se aiotaan paljastaa koko maailmalle – ellet maksa lunnaita. Tämä huijaus on suomalaisillekin tuttu viime vuodelta, ja se muuttui suomenkieliseksi viime syksynä.

Pornokiristysviestien määrässä on kuitenkin tapahtunut dramaattinen muutos, ja on perusteltua puhua jopa hyökkäyksestä.

Lue myös:

Vaasalainen tietotekniikan palveluyritys Q-Net kertoo IS Digitodaylle huomanneensa kiristysviestiä pommitetun verkossa aggressiivisesti toista päivää.

– Esimerkiksi meidän roskapostisuodatuspalveluumme tällä hetkellä saapuu normaalin 25 000 sähköpostin tuntitahdin sijasta noin miljoona sähköpostia tunnissa, joista suurin osa on tätä hyökkäystä, kertoo Q-Netin järjestelmäasiantuntija Jukka Pakkanen.

Luku ei sisällä suurten internet-operaattoorien vastaanottamia viestejä. Tavallisille käyttäjille uhkailuviestien myrsky ei näy, jos palveluntarjoaja hoitaa postien suodatuksen hyvin.

Huonolla suomella kirjoitetussa viestissä vastaanottajalle väitetään, että hänen tietokoneensa on hakkeroitu ja tiedot varastettu. Niistä väitetään löytyneen perverssiä materiaalia, ja hyökkääjä vaatii lunnaita tietojen tuhoamiseksi.

Pakkasen mukaan viestit tulevat normaalilla tavalla sähköpostilaatikkoon, ellei käytössä ole kunnollista suodatuspalvelua. Jopa suurten sähköpostipalvelujen, kuten Gmailin tai Outlookin, käyttäjille voi tulla näitä viestejä, vaikka palvelut pyrkivät estämään selvimmät huijaukset.

Ei ole poissuljettua, että osa ihmisistä pelästyy viestejä vieläkin siinä määrin, että jopa maksavat huijareille. Oikea tapa toimia on kuitenkin yksinkertaisesti poistaa viesti ja unohtaa koko asia.

Pakkasen mukaan viestiaalto näkyy etenkin Suomessa, mutta sitä on tavattu selvästi vähemmissä määrin myös rajojen ulkopuolella.